blomsterdekke
Store norske leksikon,Biologi,Vitenskapsgrener i biologien,Botanikk,Planteanatomi,Plantenes form,Blomst
Blomsterdekke er samlingen av sterile blomsterblad i en blomst. Blomsterbladene kan være fribladet eller mer eller mindre sammenvokste (sambladet).
Blomsterdekket (periantet) er dobbelt når det består av et ytre beger og en indre krone (som for eksempel hos roser). Hos slike blomster kalles de ytre blomsterbladene for begerblad (sepaler), og de indre kalles kronblad (petaler). Dersom en blomst med dobbelt blomsterdekke i tillegg har både pollenblad og fruktblad, kalles den fullstendig.Blomsterdekket er enkelt (perigon) når alle begerbladene og kronbladene er like av form og farge. Da kalles de tepaler (perigonblad). Et enkelt blomsterdekke kan være begerlignende (som for eksempel hos firblad) eller kronelignende (som for eksempel hos blåveis og tulipan).Hos noen blomster er begeret omdannet til hår, kroker, brodder, små tenner eller en sammenvokst hinne. Dette gjelder blant annet artene i hinnebegerfamilien, kurvplantefamilien og noen arter i kaprifolfamilien.Hos noen arter mangler begerblad og kronblad, og blomsten kalles naken. Les mer i Store norske leksikon blomsterplanter blomsterblad blomst